Hy en ek - 30 September 2021 - undefined - BibleSA
Die visserman met die naam wat rots beteken en "hoof dissipel". Dit is die man wat tydens 'n storm op see iets aangepak het wat geen mens nog ooit kon regkry nie. Hy klim uit die boot en begin om op water te loop, strydig met alle beginsels van die natuurwetenskap. Wanneer ander nog allerlei antwoorde uitdink, is dit hy wat volgens Matteus 16:16 kan bely: "U is die Christus, die seun van die lewende God."
Petrus is ook 'n seloot, lid van 'n nasionalistiese groep wat hulle land uit die hand van die Romeine wou bevry. Daarom is hy in Getsemane die enigste een wat 'n swaard dra. Kragdadig en sterk is hy wel, maar ook vreesbevange in die binnehof wanneer hy ontken dat hy 'n volgeling van Jesus is.
Ons het met vader Claerhout se reeks skilderye begin en nou wil ek ook daarmee afsluit. Die laaste skildery in die reeks het my soos 'n hou tussen die oë getref. Op die skildery staan net een sentrale figuur reguit na jou en kyk. Op my vraag oor die betekenis van die skildery, het vader Claerhout met sy sterk Vlaamse aksent gesê: "Kyk sijn grote oge. Hy kyk nou vir jou, dit is nou nie meer Hy en die ander nie, maar Hy en jy!"